**SZÖVEGES ÉRTÉKELÉS TÁT VÁROS ÖNKORMÁNYZAT**

**2019. ÉVI BESZÁMOLÓJÁHOZ**

**Tisztelt Képviselő-testület!**

### Az államháztartásról szóló 2011. évi CXCV. törvény 91. §-a, valamint a 368/2011. (XII. 31.) Kormányrendelet 157. §-a értelmében az önkormányzat elkészítette költségvetési beszámolóját.

### Az elkészítés körülményei

Az államháztartás számvitele jelentősen módosult 2014. január 1-jétől azért, hogy megvalósulhasson a bevételek és kiadások azonos módon történő elszámolása, a vagyonváltozás és vagyonértékelés azonos módon történő elszámolása, a költségvetési és a vagyontételek konszolidálhatósága, egységes kimutatások elkészítése az államháztartás valamennyi bevételére, kiadására, továbbá a nemzeti vagyonra egyes tevékenységek teljesítményének, eredményességének, önköltségének mérésére szolgáló eszközök biztosítása és a középtávú szempontok érvényesítése a követelések és kötelezettségek mérésével. Az átállás valamennyi önkormányzatra jelentős terheket rótt.

Kiemelt fontosságú a kormányzati funkciókra történő könyvelés, mert az állami támogatás felhasználásának ez képezi alapját.

2019. évben is folyamatos volt a számviteli rendszer korrekciója, ennek alapján a könyvelő program, valamint a kincstár felé küldendő adatszolgáltatásban is több verzió változásra került sor. Ezek a tényezők is nehezítették az önkormányzatok munkáját.

**I.**

**Önkormányzati feladatellátás általános értékelése, a költségvetési gazdálkodás fő jellemzői**

Az önkormányzati feladatellátás általános értékelésében a közszolgáltatások szakmai, gazdálkodási eredményeivel kapcsolatosan a következő tájékoztatást nyújtjuk:

 **Intézményi struktúra**

Az intézmények gazdasági önállósága már 2011. július 1-jétől megszűnt, így 2019. évben is az intézményi gazdálkodás koordinálása a Táti Közös Önkormányzati Hivatalban zajlott.

### Az önkormányzati feladatokat az alábbi – változatlan - intézményi keretek között láttuk el:

- Önállóan működő költségvetési szerv a ***Kultúrház és Könyvtár***.

- A ***Szent György Otthon – Szent János Ispotály*** önállóan működő költségvetési szerv, melynek fő profilja az időskorúak bentlakásos ellátása, mely térségi feladatot lát el. Integráltan kapcsolódik hozzá az ***Idősek Klubjának*** működtetése.

- A ***Táti Közös Önkormányzati Hivatal*** önállóan működő és gazdálkodó költségvetési szerv, amely ellátja az igazgatási és egyéb önkormányzati feladatokat. A Hivatal végzi a települési önkormányzatok ( Tát és Mogyorósbánya), a nemzetiségi önkormányzatok ( 2 darab), az intézmények ( Óvoda, Kultúrház, Szent György Otthon, Hivatal ) és a Társulás gazdálkodási feladatait. ( Ez összesen 9 költségvetést jelent.)

- A közös vezetés alá vont ***Tát Város Önkormányzati*** ***Napköziotthonos Óvoda*** önállóan működő költségvetési szerv, mely a székhelyén kívül további két telephelyen működik. 2006 július hótól tagintézménye a mogyorósbányai óvoda. Ezen túl szakmai egységként ***bölcsődei*** csoportot működtet. Továbbá a ***Gyermekjóléti Szolgálatot*** is szakmai egységeként irányítja. 2013. július 1-jétől fenntartója a Tát-Mogyorósbánya Óvoda és Bölcsőde Intézményfenntartó Társulás, mely önálló jogi személy. Ennek keretében Mogyorósbánya településsel együtt látjuk el az óvodai nevelési, a családsegítő, a gyermekjóléti és a bölcsődei feladatokat. Külön beszámolóval és költségvetéssel rendelkezik.

**A 2019. évi gazdálkodás főbb jellemzői**

2019. évben a városban megvalósuló beruházások, valamint a különböző üzemeltetési feladatok és az intézmények finanszírozása, működtetése zavartalan volt.

**II.**

## Bevételi források és azok teljesítése

**1. Támogatások**

Az önkormányzat költségvetési támogatása 2019. évben 471 507 560 Ft (15. melléklet) volt. Az **állami támogatás elszámolása** alapján visszafizetési kötelezettségünk 4 217 913 Ft többlettámogatásából adódóan. A 2019.évi elszámolás során a pénzbeli szociális juttatás 17 400 722 Ft, valamint a kulturális feladatok támogatása 6 630 800 Ft a központosított előirányzatok és egyéb kötött felhasználású támogatások (16. melléklet) között került elszámolásra.

**2. Működési célú támogatások államháztartáson belülről**

A támogatásértékű működési bevételek esetében 12 409 800 Ft érkezett a védőnői körzetek, 4 052 929 Ft pedig a közmunkaprogram finanszírozására, polgármester bérkiegészítésére 1 681 600 Ft. Mogyorósbánya Önkormányzat 2018. évi elszámolásából adódóan 2 865 544 Ft kiegyenlítése még folyamatban van Mogyorósbánya részéről, így még ténylegesen nem realizálódott bevételi oldalon 2019. évben.

**3. Felhalmozási célú támogatások államháztartáson belülről**

Egyéb felhalmozási célú bevételként érkezett több pályázati támogatás amely kiadási oldallal került kimutatásra a 6. , 7., mellékletben.

###### 4. Közhatalmi bevételek

Tát területén a 2019. évben fizetendő díjtételek az alábbiak voltak: a magánszemélyek kommunális adója 3.000 Ft/ingatlan, az iparűzési adó mértéke 2,0 %, míg a gépjárműadó és egyéb adók meghatározása, kivetése a jogszabályok szerint történt. A gépjárműadó esetében a befolyó bevételek 60%-a a központi költségvetést, a maradék 40% pedig a települési önkormányzatokat illette meg.

 ***Hátralék és túlfizetés alakulása ( behajthatatlan követelés nélkül )***

|  |  |  |  |  |  |
| --- | --- | --- | --- | --- | --- |
| M e g n e v e z é s | **HÁTRALÉK****TÁRGY ÉVI** | **HÁTRALÉK****MÚLT ÉVI** | **TÚLFIZETÉS****TÁRGY ÉVI** | **TÚLFIZETÉS****MÚLT ÉVI** | **Adótárgyak****Száma (db)** |
| Kommunális adó | 247 544 | 308 163 | 37 634 | 122 895 | 2 057 |
| Iparűzési adó | 3 531 526 | 7 502 800 | 7 660 842 | 11 696 358 | 638 |
| Idegenforgalmi adó | 42 600 | 0 | 0 | 149 500 | 12 |
| Gépjárműadó | 2 711 857 | 1 682 743 | 169 000 | 1 092 462 | 2 243 |
| Pótlék+bírság+egyéb | 63 387 | 272 642 | 55 316 | 118 632 | 2 050 |
| Talajterhelési díj | 219 600 | 705 600 | 0 | 10 000 | 10 |
| **ÖSSZES** | **6 816 514** | **10 471 948** | **7 922 792** | **13 189 847** | **7 010** |

### *Hátralékállomány változása ( behajthatatlan követelés nélkül )*

|  |  |  |  |  |  |  |
| --- | --- | --- | --- | --- | --- | --- |
| M e g n e v e z é s | **HÁTRALÉK****2018.12.31.** | **ÉRTÉK** **VESZTÉS** | **NETTÓ****ÁLLOMÁNY** | **HÁTRALÉK****2019.12.31.** | **ÉRTÉK** **VESZTÉS** | **NETTÓ****ÁLLOMÁNY** |
| Kommunális adó | 735 103 | 415 653 | 319 450 | 530 465 | 300 284 | 230 181 |
| Iparűzési adó | 12 277 198 | 7 205 361 | 5 071 836 | 5 924 204 | 1 815 772 | 4 108 432 |
| Idegenforgalmi adó | 5 300 | 5 300 | 0  | 47 900 | 5 300 | 42 600 |
| Gépjárműadó | 2 579 490 | 910 945 | 1 668 545 | 1 098 410 | 479 542 | 990 760 |
| Pótlék+bírság | 1 375 550 | 1 092 215 | 283 335 | 1 171 797 | 861 943 | 309 854 |
| Talajterhelési díj | 2 786 280 | 1 872 029 | 914 251 | 282 600 | 254 918 | 27 682 |
| **ÖSSZES** | **19 758 921** | **11 501 504** | **8 257 417** | **9 055 376** | **3 717 759** | **5 709 509**  |

Hátralékállomány 2019. december 31-én Ft. Az előző évihez képest 10 703 545 Ft a csökkenés, amely százalékban 46 %-os csökkenést jelent.

Az adóbehajtások során a következő lehetőségeket használtuk/használjuk ki:

-2013. félévétől élünk a Nemzeti Adó – és Vámhivatal által nyújtott lehetőséggel az adó visszatartási jog gyakorlását illetően. Ezt a lehetőséget iparűzési, gépjármű és kommunális adó tekintetében is igénybe vesszük. Ennek lényege, hogy amennyiben az adózónak a NAV felé lenne adó visszaigénylése, akkor az Önkormányzat által benyújtott tartozás erejéig a NAV az Önkormányzat felé teljesíti a kifizetést.

 - A törvény által biztosított lehetőségek közül a jövedelemből történő letiltásra van mód. Az Egészségbiztosítási Pénztártól folyamatosan megkérjük és megkapjuk a hátralékos adózók munkahelyadatait. Sajnos jelentős számban vannak olyan visszajelzések, mikor az adott ügyfél adatait lekérjük, hogy nincs nyilvántartott jogviszonya, vagy téves adatok szerepelnek a nyilvántartásban. 2019-ben munkabér letiltást 15 esetben kezdeményeztünk.

- A vállalkozóknál és a bankszámlával rendelkezőknél lehetőségünk van az azonnali beszedési megbízásra. Iparűzési adó 21, gépjármű adó 13, késedelmi pótlék 24, kommunális adó 3, valamint idegenforgalmi adó beszedésére 1 esetben indítottunk inkasszót.

 - A hátralékok rendezése érdekében 592 esetben éltünk a felszólítás eszközével, melyből 220 felszólító elektronikus úton lett kézbesítve. Sajnos az elektronikus kapcsolattartást még sokan nem veszik komolyan, így számos esetben fordul elő, hogy azért csúsznak az adók befizetésével.

- A felszámolás alatt lévő cégeknél benyújtott hitelezői igényeink sajnos nem vezettek eredményre.

- A gépjárműadót a 2013-as évtől fokozottan ellenőrzi a Magyar Államkincstár, mivel annak 60%-a a központi költségvetési illeti meg.

A hátraléklistán az alábbi, eredményt torzító tételek találhatóak:

- Az idegen bevételek adók módjára történő behajtását – megkeresésre – törvényi kötelezettség alapján az önkormányzat végzi. Ezen tételek például az alábbiak: szabálysértési költség, elővezetési díj, halvédelmi bírság. A közigazgatási bírság behajtása 2017.01.01-el átkerült a NAV-hoz. Ezen hátralékok nem az önkormányzatnál keletkezett hátralékok, viszont kötelező előírásukkal az önkormányzat hátralékállományát torzítják.

**5.Működési bevételek**

**Önkormányzati működési bevételek**

Az önkormányzat működési bevételei között a legnagyobb arányt az étkezési ( iskola, óvodai) bevételek jelentik valamint a szolgáltatások ellenértéke. Általános forgalmi adó visszatérülésre is sor került 2 969 340 Ft összegben.

**Intézményi működési bevételek**

Az intézmények esetében eltérően alakult a működési bevételek teljesítése. Kultúrház 95 % és KÖH 99 % -ban sikerült a bevételi összeget teljesíteni az eredeti előirányzathoz viszonyítva. 99 %-os volt a teljesítés Szent György Otthonnál is.

**6. Felhalmozási bevételek**

Az önkormányzat felhalmozási bevételei címén nem terveztük eredetileg ingatlaneladásból származó bevételeket. A módosított előirányzathoz viszonyítva a teljesítés 100 %-os, 7 272 264 forint.

**7. Működési célú átvett pénzeszközök**

2 693 142 forint támogatás jelenik meg.

**8. Felhalmozási célú átvett pénzeszközök**

Szent György Otthon felújítására szánt összeg a Lovag Alapítványtól érkezett 6 433 120 Ft.

**9. Belföldi értékpapírok bevételei**

100%-os teljesítés történt a módosított előirányzathoz képest.

**9. Maradvány igénybevétele**

A pénzforgalom nélküli bevétel a 2018. évi maradványt tartalmazza, melynek összetevői a bankszámlák egyenlege, valamint az egyéb sajátos eszközoldali elszámolások összege ( 807 926 062 Ft)

**10. Finanszírozási bevételek**

Sem működési, sem felhalmozási célú hitel felvételére nem került sor a 2019. évben.

**III.**

**Kiadások alakulása**

###### 1. Működési költségvetés kiadásai

Az önállóan működő intézmények kiadásaik alakulását a 21. mellékleten lehet nyomon követni. Az önkormányzat működési költségeit a 22. melléklet mutatja be kormányzati funkciók szerint.

###### 2. Felhalmozási költségvetés kiadásai

Az Önkormányzat fejlesztési kiadásait a 6-os és 7-es melléklet tartalmazza feladatonkénti bontásban.

**3. Finanszírozási kiadások**

Sem működési, sem fejlesztési hiteltörlesztésre nem került sor a 2019. évben, mivel az önkormányzat hitelállománnyal nem rendelkezik.

 **IV.**

**Maradvány alakulása**

A 12-es melléklet tartalmazza a maradványt.

**ÖNKORMÁNYZAT**

612 710 029 forint

**SZENT GYÖRGY OTTHON**

74 310 forint

**Mindösszesen: 612 784 339 Ft**

**V.**

**Értékpapír és hitelműveletek alakulása**

Az év folyamán hitel felvételére nem került sor, ***hitelállománya*** nincs az önkormányzatnak.

***Értékpapírral*** rendelkezik az önkormányzat, állampapírba fektettünk be a jobb kamatbevétel miatt.

**VI.**

 **A vagyon alakulása**

A vagyon alakulását a 11 .számú melléklet tartalmazza.

A vagyon változása érintette az eszközöket és a forrásokat egyaránt. Az önkormányzat eszköz- és forrásállománya növekedést mutat a tavalyi évhez képest, jórészt az elvégzett, illetve üzembe helyezett beruházások miatt.

A **nemzeti vagyonba tartozó** **befektetett eszközök**

Valamennyi vagyon az önkormányzat mérlegében található.

 A befektetett eszközök között az immateriális javak értéke csökkent és a tárgyi eszközök nőtt.

Forgóeszközök állománya csökkent.

A **forrásokon** belül a saját tőke növekedett és a kötelezettségek csökkentek.

**Tisztelt Képviselő-testület!**

Az államháztartásról szóló 2011. évi CXCV. Törvény 91. § (2 ) a) bekezdése szerint a zárszámadás előterjesztésekor a Testület részére tájékoztatásul a következő mérlegeket és kimutatásokat kell – szöveges indokolással együtt – bemutatni:

* a helyi önkormányzat költségvetési mérlegét közgazdasági tagolásban, pénzeszközök változását,
* a többéves kihatással járó döntések számszerűsítését évenkénti bontásban és összesítve,
* a közvetett támogatásokat – így különösen adóelengedéseket, adókedvezményeket – tartalmazó kimutatást és
* az Áht. 29/A..§ szerinti (adósságot keletkeztető ügylet) tervszámoknak megfelelően a költségvetési évet követő három év tervezett előirányzatainak keretszámait főbb csoportokban, és a 29/A. § szerinti tervszámoktól történő esetleges eltérés indokait.

**Szöveges indoklás**

Az önkormányzat költségvetési mérlegét közgazdasági tagolásban ( *1.1.melléklet*)

A közgazdasági tagolás a bevételek és kiadások jellege alapján történik. Tartalmazza összehasonlításként az eredeti előirányzat, a módosított előirányzat és a teljesítés adatait. Bevételek: 2  248 585 275 Ft és a kiadások 1 635 800 936 Ft, amely a maradvánnyal együtt megegyezik a bevételi oldallal.

Pénzeszközök változásának bemutatása ( *14. melléklet*)

612 784 339 forint a záró pénzkészletünk.

A többéves kihatással járó döntések számszerűsítését évenkénti bontásban és összesítve ( *19 . melléklet*)

A többéves kihatással járó döntések közül kiemelendő a Bursa Hungarica önkormányzati ösztöndíjrendszer, amelynek már több éve résztvevője Tát Önkormányzata. A Bursa Hungarica Felsőoktatási Ösztöndíjrendszer célja az esélyteremtés érdekében a hátrányos helyzetű, szociálisan rászoruló fiatalok felsőoktatásban való részvételének támogatása.

A közvetett támogatásokat – így különösen adóelengedéseket, adókedvezményeket – tartalmazó kimutatás ( *17. melléklet*)

Adósságot keletkeztető ügyletekből eredő fizetési kötelezettségek bemutatása (*10. melléklet*)

Az Áht.29/A.§ szerinti tervszámoknak megfelelően a költségvetési évet követő három év tervezett előirányzatainak keretszámait mutatja be főbb csoportokban a melléklet. A korábban prognosztizáltak szerint az önkormányzat nem tervez hitelfelvételt az elkövetkező három évben sem.

Tát, 2020. április 20.

Tisztelettel:

Turi Lajos

polgármester